40-årige Alice Aagaard Hagemann er ny chef for handicapafdelingen i Aalborg Kommune.

Et enigt ansættelsesudvalg har peget på Alice Aagaard Hagemann som ny chef. Hun er uddannet cand. oecon. fra Aalborg Universitet og har i en årrække været ansat i Frederikshavn Kommune, senest som afdelingschef for myndighedsafdelingen. -Alice matcher den profil, vi har søgt efter til handicapafdelingen. En leder, der kan sikre retning og rammer, men som også giver rum for andre, siger rådmand Tina French Nielsen. -Da Alice samtidig har været en af arkitekterne bag en velfungerende styringsmodel, der har store ligheder med den, der er indført på handicapområdet i Aalborg Kommune, så var valget egentligt ikke svært, siger rådmanden. Alice Aagaard Hagemann tiltræder sin nye stilling den 1. marts 2011.